PF คาดรายได้ปีนี้โต 1.77 หมื่นลบ. จ่อเปิด 15 โครงการใหม่ใน 2H59
PF คาดรายได้ปีนี้โต 1.77 หมื่นลบ. จ่อเปิด 15 โครงการใหม่ มูลค่ารวม 1.8 หมื่นลบ. ใน 2H59 เผยชะลอแผนตั้ง REIT ขนาด 1.8-2 พันลบ. ไปปลายปี 60 จากเดิมคาดไว้ในปลายปีนี้
15 ส.ค. 2559

นายธีรธัชช์ สิงห์ณรงค์ธร ผู้ช่วยประธานเจ้าหน้าที่กลุ่มสนับสนุน สายงานลงทุนสัมพันธ์ บริษัทพร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทคาดว่ารายได้ปีนี้จะเติบโตเป็นราว 1.77 หมื่นล้านบาท จากปีก่อนทำได้ 1.29 หมื่นล้านบาท โดยจะมาจากแนวราบ 7.5 พันล้านบาท ,คอนโดนิเนียม 6.3 พันล้านบาท ,การขายที่ดิน และขายสินทรัพย์เข้ากองทุน 1 พันล้านบาท ,โรงแรม 2.4 พันล้านบาท และอื่นๆ อีก 300 ล้านบาท
ขณะที่บริษัทยังคาดยอดขายปีนี้น่าจะอยู่ที่ 1.7 หมื่นล้านบาท จากครึ่งปีแรกมียอดขายแล้วราว 7.35 พันล้านบาท แบ่งเป็น แนวราบ 3.58 พันล้านบาท และดอนโดมิเนียม 3.77 พันล้านบาท
ทั้งนี้บริษัทเตรียมเปิดโครงการใหม่ในช่วงครึ่งปีหลังนี้อีก 15 โครงการ มูลค่าโครงการรวม 1.8 หมื่นล้านบาท จากครึ่งปีแรกเปิดไปแล้วจำนวน 1 โครงการ มูลค่าโครงการราว 1.4 พันล้านบาท ซึ่งจะทำให้การเปิดโครงการใหม่เป็นไปตามเป้าหมายที่วางไว้ว่าทั้งปีนี้จะเปิดโครงการได้ครบทั้ง 16 โครงการ รวมมูลค่าโครงการราว 2.01 หมื่นล้านบาท
สำหรับโครงการที่จะเปิดใหม่แบ่งเป็น บ้านเดี่ยว และทาวน์เฮ้าส์ จำนวน 10 โครงการ ได้แก่ โครงการเพอร์เฟค พาร์ค ชัยพฤกษ์ ,เพอร์เฟค เพลส วงแหวน-รามคำแหง ,เพอร์เฟค มาสเตอร์พีช รามคำแหง ,โมดิ วิลล่า รังสิต ,เพอร์เฟค เพลส รามอินทรา-วงแหวน ,เพอร์เฟค เพลส 2 รามอินทรา-วงแหวน ,โมดิ วิลล่า รังสิต คลอง 7 ,เพอร์เฟค เพลส กรุงเกทพกรีฑา ,เพอร์เฟค มาสเตอร์พีซ แจ้งวัฒนะ ,เพอร์เฟค พาร์ค 2 รังสิต
รวมทั้งคอนโดมิเนียม 5 โครงการ ได้แก่ ไอคอนโด สเตชั่น รัตนาธิเบศร์ ,ไอคอนโด เสรีไทย ,เมโทรลักซ์ พหลโยธิน 2 ,เมโทรสกาย จรัญสนิทวงศ์ และเมโทรสกาย วุฒากาศ ซึ่งยังคงเน้นทำเลใกล้รถไฟฟ้าและทางด่วน
“เรามองภาพรวมตลาดอสังหาริมทรัพย์ ปีนี้น่าจะเติบโตได้ราว 5% จากเชื่อว่าเศรษฐกิจในครึ่งปีหลังน่าจะดีกว่าครึ่งปีแรก แต่ก็ยังต้องจับตาดูในเรื่องของสถานการณ์ความไม่สงบที่อาจจะเกิดขึ้นอีก ซึ่งบริษัทฯก็เตรียมเปิดอีก 15 โครงการ จากเป้าหมายที่วางไว้ 16 โครงการในปีนี้ โดยวางงบลงทุนซื้อที่ดินราว 3 พันล้านบาท”นายธีรธัชช์ กล่าว 
สำหรับปัจจุบันบริษัทมียอดขายรอโอน (Backlog) อยู่ที่ 6.63 พันล้านบาท จะรับรู้เป็นรายได้ในปีนี้ 2.78 พันล้านบาท และที่เหลือจะรับรู้ในปีหน้าราว 3.85 พันล้านบาท
โดยบริษัทชะลอแผนจัดตั้งกองทรัสต์เพื่อการลงทุนในอสังหาริมทรัพย์ (REIT) กองใหม่ ขนาดราว 1.8-2 พันล้านบาท ออกไปเป็นช่วงปลายปี 60 จากเดิมคาดไว้ในปลายปีนี้ เนื่องจากผลการดำเนินงานของธุรกิจโรงแรมที่อยู่ภายใต้การบริหารของ บริษัทแกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND บริษัทในเครือ PF ยังมีผลขาดทุนสุทธิปัจจุบันอยู่ราว 10 ล้านบาท ซึ่งอาจจะส่งผลต่อผลตอบแทนของกองทุน
ขณะเดียวกันบริษัทคาดว่าจะนำธุรกิจหอพักใน จ.เชียงใหม่ มูลค่า 500 ล้านบาท เสนอขายให้กับผู้ลงทุนที่สนใจ คาดว่าจะสามารถสรุปได้ในปี 60 อีกทั้งคาดเห็นความชัดเจนเกี่ยวกับพันธมิตรในครึ่งปีหลังนี้เพื่อร่วมกันพัฒนาโครงการคอมมูนิตี้มอลล์ใน 3 ทำเล คือ รัชดา , ศรีราชา และรามอินทรา